b'\n_START_ARTICLE_\nEurofakultetas\n_START_PARAGRAPH_\nEurofakultetas (angl. EuroFaculty)\xc2\xa0\xe2\x80\x93 nuo 1993 iki 2005\xc2\xa0m. vykdytas socialini\xc5\xb3 moksl\xc5\xb3 (ekonomikos, teis\xc4\x97s, politikos moksl\xc5\xb3) studij\xc5\xb3 pertvarkos Baltijos \xc5\xa1ali\xc5\xb3 universitetuose (Vilniaus, Latvijos ir Tartu) projektas. Program\xc4\x85 finansavo projekto dalyv\xc4\x97s\xc2\xa0\xe2\x80\x93 Baltijos regiono valstyb\xc4\x97s (Danija, Latvija, Lietuva, Estija, Lenkija, Vokietija, Norvegija, \xc5\xa0vedija, Suomija). Programoje dalyvavo VU Ekonomikos fakultetas. Jame buvo \xc4\xafsik\xc5\xabr\xc4\x99s Eurofakulteto Vilniaus centras. Vilniaus biuras prisid\xc4\x97jo prie Centro veiklos, akademini\xc5\xb3 program\xc5\xb3 \xc4\xafgyvendinimo ir programos administravimo.\n_START_SECTION_\nPrograma\n_START_PARAGRAPH_\nEurofakulteto programoje vizituojantys d\xc4\x97stytojai i\xc5\xa1 viso pasaulio (daugiausiai\xc2\xa0\xe2\x80\x93 ES \xc5\xa1ali\xc5\xb3) d\xc4\x97st\xc4\x97 per 30 dalyk\xc5\xb3. Juos i\xc5\xa1klaus\xc4\x97 daugiau kaip 1 130 Eurofakulteto student\xc5\xb3. Baigus specialias programas, buvo i\xc5\xa1duodami Eurofakulteto sertifikatai. I\xc5\xa1klausius ir i\xc5\xa1laikius atskirus dalykus\xc2\xa0\xe2\x80\x93 pa\xc5\xbeym\xc4\x97jimai. Eurofakulteto d\xc4\x97stytojai i\xc5\xa1 u\xc5\xbesienio taip pat vado\xc2\xadvavo student\xc5\xb3 mokslo tiriamiesiems darbams, skatino juos rinktis akademin\xc4\x99 karjer\xc4\x85, studijuoti Ekonomikos fakulteto, Lietuvos bei u\xc5\xbesienio universitet\xc5\xb3 doktorant\xc5\xabros studij\xc5\xb3 programose, reng\xc4\x97 geriausi\xc5\xb3 mokslo darb\xc5\xb3 Baltijos valstyb\xc4\x97se konkursus (darbus vertino specialus EuroFaculty programos komitetas). Pvz., lietuvis dr. Vitalis Nakro\xc5\xa1is (instituto partnerio) u\xc5\xbe darb\xc4\x85 \xe2\x80\x9eNauj\xc5\xb3j\xc5\xb3 valstybi\xc5\xb3 nari\xc5\xb3 paj\xc4\x97gumai valdyti ES fondus: nuo \xc4\xafsisavinimo prie prid\xc4\x97tin\xc4\x97s vert\xc4\x97s" peln\xc4\x97 geriausio 2005\xc2\xa0m. politikos moksl\xc5\xb3 darbo Baltijos valstyb\xc4\x97se apdovanojim\xc4\x85._NEWLINE_2005\xc2\xa0m. liepos 31 d. \xe2\x80\x9eEurofakulteto\xe2\x80\x9c programa, pasiekusi jai keltus tikslus, baig\xc4\x97 savo veikl\xc4\x85. \xe2\x80\x9eEurofakulteto\xe2\x80\x9c programa pad\xc4\x97jo pamat\xc4\x85 Baltijos \xc5\xa1ali\xc5\xb3 kompetencijos centrui (angl. Centres of Excellence), skatinan\xc4\x8diam mokslinius tyrimus ekonomikos, teis\xc4\x97s ir politikos moksl\xc5\xb3 srityse Baltijos \xc5\xa1alyse Vilniaus, Latvijos ir Tartu universitetuose. Eurofakulteto programa prisi\xc2\xadd\xc4\x97jo prie Ekonomikos fakulteto apr\xc5\xabpinimo nauja moksline ekonomikos ir verslo vadybos tematikos literat\xc5\xabra. Iki 2007 m. gruod\xc5\xbeio 31 d. veik\xc4\x97 Eurofakultete Vilniaus centro biblioteka-skaitykla.\n_START_SECTION_\nVadovyb\xc4\x97\n_START_PARAGRAPH_\nEuroFaculty programos koordinatoriai\xc2\xa0\xe2\x80\x93 Vita King (ekonomika), Daunis Auers (vie\xc5\xa1asis administravimas, politikos mokslai) ir vokietis Hans Wildberg (teis\xc4\x97). Nacionalini\xc5\xb3 centr\xc5\xb3 (biur\xc5\xb3) Baltikos \xc5\xa1alyse vadovai\xc2\xa0\xe2\x80\x93 atitinkam\xc5\xb3 Baltijos valstybi\xc5\xb3 universitet\xc5\xb3 Ekonokomikos fakultet\xc5\xb3 prodekanai\xc2\xa0\xe2\x80\x93 Michael Gallagher (Tartu), Biruta Sloka (Ryga) ir Linas \xc4\x8cekanavi\xc4\x8dius (Vilnius, VU).'